Ge barwa ba Jakobo ba fihla go Josefa, gateetee o ile a bona gore ke bana ba gabo. Eupša bana ba gabo ga se ba ka ba mo tseba. Akere o a gopola gore Josefa o ile a botša bana ba gabo e sa le yo monyenyane gore ba be ba tlo mo khunamela? Ba ile ba dira sona seo. Josefa o be a nyaka go tseba ge e ba bana ba gabo ba sa mo hloile. Ka gona o ile a re go bona: ‘Le tlile go hlola naga ya rena. Le tlile go bona ge e ba le ka kgona go re hlasela.’ Bona ba re: ‘Aowa! Re bana ba motho gomme re tšwa nageng ya Kanana. Re be re le bana ba 12, eupša o tee o hwile, gomme yo monyenyane o šetše gae le tatago rena.’ Josefa a re: ‘Gore ke le tshepe, tlišang ngwana wa gabo lena yo monyenyane go nna.’ Ka gona ba boela gae go tatago bona.